কাপ প্যারিসে ফিরলো। গত বিশ বছরে তিনটা বিশ্বকাপ ফাইনাল খেলল ফ্রান্স। জিতেছে দু’বার। এবারের ফাইনালটা তারা যেভাবে জিতলো এবং যাদের নিয়ে জিতলো তার মাঝেও নতুন এক বার্তা পাওয়া গেলো। যুদ্ধদীর্ণ বহু জীবনকে সম্মান জানিয়ে গেলো ফ্রান্স। ফরাসি বিপ্লব, যুদ্ধ, দাঙ্গা, সন্ত্রাসী হামলা কত কিছুই দেখেছেন ফরাসিরা। আর দ্বিতীয় বিশ্বযুদ্ধের আবহে গড়ে উঠেছিল নতুন এক ফ্রান্স। সেই নতুন ফ্রান্সেরই জয় হলো। বিশ্বযুদ্ধের পর ফ্রান্স নিজেদের উপনিবেশ থেকে আরব-আফ্রিকানদের নিজের দেশে আনতে শুরু করলো। কাজের জন্য। যুদ্ধে প্রায় ধ্বংস হয়ে যাওয়া দেশকে নতুনভাবে গড়ে তোলার জন্য তাদের দরকার ছিল কাজের লোকের। সে কারণেই সেখানে অ-ফরাসিদের আনা হলো। কিন্তু তাতে আবার মুদ্রার উল্টো পিঠও দেখেছিল ফরাসিরা: দাঙ্গা, মাদক, সন্ত্রাস। যাদের আশ্রয় দেয়া হয়েছিল শহরের বাইরে বিভিন্ন শহরতলীর বস্তিতে। সেই অশ্বেতাঙ্গ মানুষগুলোকে ওরা জড়িয়ে দিলো ফুটবলে। এদের কেউ ছিলেন আলজেরিয়ান, কেউ ঘানার, কেউ কঙ্গোর। কিন্তু সে সময় অর্থাৎ ১৯৬০ থেকে ১৯৭৪ সাল পর্যন্ত ফ্রান্স কোন ইউরোপিয়ান টুর্নামেন্ট জিততে পারেনি। খেলতে পারেনি বিশ্বকাপ। কিন্তু তারা নীরব বিপ্লবের স্বপ্ন তৈরি করছিল। সেই বিপ্লব ফুটবলের। ইউরোপে সবার আগে অত্যাধুনিক ফুটবল একাডেমি গড়ে তোলে ফ্রান্স। যেটা তাদের স্বপ্নের কারখানা। আর সেখান থেকেই বেরিয়ে আসতে থাকে অভিবাসী ফরাসি ফুটবল তারকারা। প্রথম বিশ্বকাপ জয়ী ফ্রান্স দলে বারোজনই ছিলেন প্রথম বা দ্বিতীয় প্রজন্মের অভিবাসী ফরাসি। আর এবার সেই চেহারাটা আরো বেশি ফুটে উঠলো পগবা, এমবাপে, উমিতিতিদের পারফরম্যান্সে। এদের হাত ধরে আবার কাপ জিতলো ফ্রান্স।